CELEX: 32017D2450
Language: lv
Date: 2017-12-21 00:00:00
Title: Komisijas Īstenošanas lēmums (ES) 2017/2450 (2017. gada 21. decembris), ar ko atbilstoši Eiropas Parlamenta un Padomes Regulai (EK) Nr. 1829/2003 par ģenētiski modificētu pārtiku un barību atļauj tirgū laist produktus, kas satur ģenētiski modificēto soju DAS-44406-6, no tās sastāv vai no tās ir ražoti (izziņots ar dokumenta numuru C(2017) 9042) (Dokuments attiecas uz EEZ. )

28.12.2017   
            
            
               LV
            
            
               Eiropas Savienības Oficiālais Vēstnesis
            
            
               L 346/16
            
         KOMISIJAS ĪSTENOŠANAS LĒMUMS (ES) 2017/2450
   (2017. gada 21. decembris),
   ar ko atbilstoši Eiropas Parlamenta un Padomes Regulai (EK) Nr. 1829/2003 par ģenētiski modificētu pārtiku un barību atļauj tirgū laist produktus, kas satur ģenētiski modificēto soju DAS-44406-6, no tās sastāv vai no tās ir ražoti
   
      
         (izziņots ar dokumenta numuru C(2017) 9042)
      
   
   (Autentisks ir tikai teksts angļu valodā)
   (Dokuments attiecas uz EEZ)
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Eiropas Parlamenta un Padomes 2003. gada 22. septembra Regulu (EK) Nr. 1829/2003 par ģenētiski modificētu pārtiku un barību (1) un jo īpaši tās 7. panta 3. punktu un 19. panta 3. punktu,
   tā kā:
   
               (1)
            
            
               Regula (EK) Nr. 1829/2003 nosaka ģenētiski modificētas pārtikas un barības atļaušanas procedūras. Uzņēmumi Dow AgroSciences LLC un M.S Technologies LLC2012. gada 16. februārī saskaņā ar Regulas (EK) Nr. 1829/2003 5. un 17. pantu Nīderlandes valsts kompetentajai iestādei iesniedza pieteikumu uz atļauju laist tirgū pārtiku, pārtikas sastāvdaļas un barību, kas satur ģenētiski modificēto soju DAS-44406-6, no tās sastāv vai ir no tās ražota. Pieteikums aptvēra arī ģenētiski modificētās sojas DAS-44406-6 laišanu tirgū produktos, kuri no tās sastāv vai to satur un kuri, tāpat kā jebkura cita soja, paredzēti arī citiem lietojumiem, nevis tikai pārtikai vai barībai, bet neaptvēra tās lietošanu audzēšanai.
            
         
               (2)
            
            
               Saskaņā ar Regulas (EK) Nr. 1829/2003 5. panta 5. punktu un 17. panta 5. punktu pieteikumā ietilpa informācija un secinājumi par vidiskā riska novērtējumu, kas veikts saskaņā ar Eiropas Parlamenta un Padomes Direktīvas 2001/18/EK (2) II pielikumā noteiktajiem principiem, un minētās direktīvas III un IV pielikumā prasītie dati un informācija. Tajā ietilpa arī Direktīvas 2001/18/EK VII pielikumam atbilstošs vidiskās ietekmes monitoringa plāns.
            
         
               (3)
            
            
               Eiropas Pārtikas nekaitīguma iestāde (EFSA) 2017. gada 21. martā sniedza atzinumu saskaņā ar Regulas (EK) Nr. 1829/2003 (3) 6. un 18. pantu, un tas bija labvēlīgs. EFSA secināja, ka, vērtējot potenciālo ietekmi uz cilvēka un dzīvnieku veselību un vidi, pieteikumā aprakstītā ģenētiski modificētā soja DAS-44406-6 ir tikpat nekaitīga un uzturvielām bagāta kā tās konvencionālais analogs un ģenētiski nemodificētās sojas etalonšķirnes.
            
         
               (4)
            
            
               
                  EFSA savā atzinumā ņēma vērā visus konkrētos jautājumus, ko dalībvalstis uzdevušas, un bažas, ko tās paudušas Regulas (EK) Nr. 1829/2003 6. panta 4. punktā un 18. panta 4. punktā paredzētajā apspriešanā ar valstu kompetentajām iestādēm.
            
         
               (5)
            
            
               
                  EFSA secināja arī, ka pieteikuma iesniedzēja iesniegtais vidiskās ietekmes monitoringa plāns, kuru veido vispārīgs uzraudzības plāns, atbilst paredzētajiem produktu lietojumiem.
            
         
               (6)
            
            
               Ņemot vērā šos apsvērumus, būtu jāatļauj tirgū laist pieteikumā minētajiem lietojumiem paredzētus produktus, kas satur ģenētiski modificēto soju DAS-44406-6, no tās sastāv vai ir no tās ražoti.
            
         
               (7)
            
            
               Ģenētiski modificētajai sojai DAS-44406-6 būtu jāpiešķir unikāls identifikators saskaņā ar Komisijas Regulu (EK) Nr. 65/2004 (4).
            
         
               (8)
            
            
               Pamatojoties uz EFSA atzinumu, attiecībā uz šā lēmuma aptvertajiem produktiem nav jāizvirza īpašas marķēšanas prasības, izņemot tās, kas paredzētas Regulas (EK) Nr. 1829/2003 13. panta 1. punktā un 25. panta 2. punktā un Eiropas Parlamenta un Padomes Regulas (EK) Nr. 1830/2003 (5) 4. panta 6. punktā. Tomēr, lai nodrošinātu, ka minētos produktus lieto tikai tā, kā noteikts ar šo lēmumu piešķirtajā atļaujā, nepārtikas produkti, kuri satur ģenētiski modificēto soju DAS-44406-6 vai no tās sastāv, būtu jāmarķē, pievienojot skaidru norādi, ka attiecīgie produkti nav paredzēti audzēšanai.
            
         
               (9)
            
            
               Atļaujas turētājam būtu jāiesniedz ikgadēji ziņojumi par vidiskās ietekmes monitoringa plānā izklāstīto pasākumu īstenošanu un rezultātiem. Minētie rezultāti būtu jāiesniedz saskaņā ar ziņojuma standartparauga prasībām, kas noteiktas Komisijas Lēmumā 2009/770/EK (6).
            
         
               (10)
            
            
               
                  EFSA atzinumā nav pamatojuma izvirzīt īpašus nosacījumus konkrētu ekosistēmu/vides un ģeogrāfisko apgabalu aizsardzībai, kā paredzēts Regulas (EK) Nr. 1829/2003 6. panta 5. punkta e) apakšpunktā un 18. panta 5. punktā.
            
         
               (11)
            
            
               Visa attiecīgā informācija par produktu atļauju piešķiršanu būtu jāiekļauj Kopienas ģenētiski modificētās pārtikas un barības reģistrā, kā paredzēts Regulā (EK) Nr. 1829/2003.
            
         
               (12)
            
            
               Atbilstīgi Eiropas Parlamenta un Padomes Regulas (EK) Nr. 1946/2003 (7) 9. panta 1. punktam un 15. panta 2. punkta c) apakšpunktam par šo lēmumu ar Bioloģiskās drošības starpniecības centra palīdzību ir jāinformē Konvencijai par bioloģisko daudzveidību pievienotā Kartahenas protokola par bioloģisko drošību puses.
            
         
               (13)
            
            
               Augu, dzīvnieku, pārtikas aprites un dzīvnieku barības pastāvīgā komiteja nav sniegusi atzinumu tās priekšsēdētāja noteiktajā termiņā. Šis īstenošanas akts tika uzskatīts par nepieciešamu, un priekšsēdētājs to iesniedza pārsūdzības komitejai turpmākai apspriešanai. Pārsūdzības komiteja atzinumu nav sniegusi,
            
         IR PIEŅĒMUSI ŠO LĒMUMU.
   1. pants
   Ģenētiski modificēts organisms un unikālais identifikators
   Ģenētiski modificētajai sojai (Glycine max (L.) Merr.) DAS-44406-6 (turpmāk “soja DAS-44406-6”), kas specificēta šā lēmuma pielikuma b) punktā, saskaņā ar Regulu (EK) Nr. 65/2004 tiek piešķirts unikālais identifikators DAS-444Ø6-6.
   2. pants
   Atļauju piešķiršana
   Saskaņā ar šajā lēmumā paredzētajiem nosacījumiem Regulas (EK) Nr. 1829/2003 4. panta 2. punkta un 16. panta 2. punkta piemērošanas nolūkā atļaujas piešķir attiecībā uz šādiem produktiem:
   
               a)
            
            
               pārtika un pārtikas sastāvdaļas, kas satur soju DAS-44406-6, no tās sastāv vai no tās ir ražotas;
            
         
               b)
            
            
               dzīvnieku barība, kas satur soju DAS-44406-6, no tās sastāv vai no tās ir ražota;
            
         
               c)
            
            
               soja DAS-44406-6 produktos, kas to satur vai no tās sastāv un kas paredzēti jebkādiem lietojumiem, kuri nav norādīti a) un b) punktā, izņemot audzēšanu.
            
         3. pants
   Marķējums
   1.   Ievērojot Regulas (EK) Nr. 1829/2003 13. panta 1. punktā un 25. panta 2. punktā un Regulas (EK) Nr. 1830/2003 4. panta 6. punktā noteiktās marķēšanas prasības, “organisma nosaukums” ir “soja”.
   2.   Marķējumā un pavaddokumentos, kas doti līdzi produktiem, kuri satur soju DAS-44406-6 vai no tās sastāv, izņemot pārtiku un pārtikas sastāvdaļas, norāda frāzi “nav paredzēts audzēšanai”.
   4. pants
   Vidiskās ietekmes monitoringa plāns
   1.   Atļaujas turētājs nodrošina, ka tiek ieviests un īstenots pielikuma h) punktā norādītais vidiskās ietekmes monitoringa plāns.
   2.   Atļaujas turētājs saskaņā ar Lēmumu 2009/770/EK Komisijai iesniedz ikgadējus ziņojumus par monitoringa plānā izklāstīto pasākumu īstenošanu un rezultātiem.
   5. pants
   Detektēšanas metode
   Sojas DAS-44406-6 detektēšanai izmanto pielikuma d) punktā izklāstīto metodi.
   6. pants
   Kopienas reģistrs
   Pielikumā izklāstīto informāciju saskaņā ar Regulas (EK) Nr. 1829/2003 28. pantu iekļauj Kopienas ģenētiski modificētās pārtikas un barības reģistrā.
   7. pants
   Atļaujas turētājs
   Atļaujas turētājs ir uzņēmums Dow AgroSciences Europe (Apvienotā Karaliste), kas pārstāv uzņēmumus Dow AgroSciences LLC (Amerikas Savienotās Valstis) un M.S. Technologies LLC (Amerikas Savienotās Valstis).
   8. pants
   Termiņš
   Šo lēmumu piemēro 10 gadus no tā izziņošanas dienas.
   9. pants
   Adresāts
   Šis lēmums ir adresēts uzņēmumam Dow AgroSciences Europe, European Development Centre, 3 Milton Park, Abingdon, Oxon OX14 4RN, United Kingdom.
   
      Briselē, 2017. gada 21. decembrī
      
         
            Komisijas vārdā –
         
         
            Komisijas loceklis
         
         Vytenis ANDRIUKAITIS
      
   
   
      (1)  OV L 268, 18.10.2003., 1. lpp.
   
   
      (2)  Eiropas Parlamenta un Padomes 2001. gada 12. marta Direktīva 2001/18/EK par ģenētiski modificētu organismu apzinātu izplatīšanu vidē un Padomes Direktīvas 90/220/EEK atcelšanu (OV L 106, 17.4.2001., 1. lpp.).
   
      (3)  EFSA ĢMO ekspertu grupa (EFSA Ekspertu grupa ģenētiski modificētu organismu jautājumos), 2017. gads. Scientific opinion on an application by Dow AgroSciences LLC (EFSAGMO-NL-2012-106) for the placing on the market of genetically modified herbicide-tolerant soybean DAS-44406-6 for food and feed uses, import and processing under Regulation (EC) No 1829/2003. EFSA Journal 2017; 15(3):4738, 33 lpp. doi:10.2903/j.efsa.2017.4738.
   
      (4)  Komisijas 2004. gada 14. janvāra Regula (EK) Nr. 65/2004, ar ko nosaka sistēmu ģenētiski modificēto organismu unikālo identifikatoru izveidei un piešķiršanai (OV L 10, 16.1.2004., 5. lpp.).
   
      (5)  Eiropas Parlamenta un Padomes 2003. gada 22. septembra Regula (EK) Nr. 1830/2003, kas attiecas uz ģenētiski modificētu organismu izsekojamību un marķēšanu, kā arī no ģenētiski modificētiem organismiem ražotu pārtikas un lopbarības produktu izsekojamību un ar ko groza Direktīvu 2001/18/EK (OV L 268, 18.10.2003., 24. lpp.).
   
      (6)  Komisijas 2009. gada 13. oktobra Lēmums 2009/770/EK, ar ko atbilstīgi Eiropas Parlamenta un Padomes Direktīvai 2001/18/EK nosaka standarta ziņojuma paraugus monitoringa rezultātu paziņošanai par to ģenētiski modificētu organismu apzinātu izplatīšanu vidē, kas ir produkti vai iekļauti produktos ar mērķi tos laist tirgū (OV L 275, 21.10.2009., 9. lpp.).
   
      (7)  Eiropas Parlamenta un Padomes 2003. gada 15. jūlija Regula (EK) Nr. 1946/2003 par ģenētiski modificētu organismu pārvietošanu pāri robežām (OV L 287, 5.11.2003., 1. lpp.).
   
      PIELIKUMS
      
                  a)
               
               
                  Atļaujas turētājs
                  
                              Nosaukums
                           
                           
                              :
                           
                           
                              Dow AgroSciences Europe
                           
                        
                              Adrese
                           
                           
                              :
                           
                           
                              
                                 European Development Centre, 3 Milton Park, Abingdon, Oxon OX14 4RN, United Kingdom
                              
                           
                        Pārstāv:
                  
                     Dow AgroSciences LLC, 9330 Zionsville Road Indianapolis, Indiana 46268-1054, USA, un
                  
                     M.S. Technologies LLC, 103 Avenue D West Point, IA 52656, USA
                  
               
            
                  b)
               
               
                  Produktu apzīmējums un specifikācija
                  
                              1.
                           
                           
                              Pārtika un pārtikas sastāvdaļas, kas satur soju DAS-44406-6, no tās sastāv vai no tās ir ražotas.
                           
                        
                              2.
                           
                           
                              Dzīvnieku barība, kas satur soju DAS-44406-6, no tās sastāv vai no tās ir ražota.
                           
                        
                              3.
                           
                           
                              Soja DAS-44406-6 produktos, kas to satur vai no tās sastāv un kas paredzēti jebkādiem lietojumiem, kuri nav norādīti 1. un 2. apakšpunktā, izņemot audzēšanu.
                           
                        Soja DAS-44406-6 ekspresē proteīnu 2mEPSPS, kas piešķir toleranci pret glifosāta herbicīdiem, proteīnu AAD-12, kas piešķir toleranci pret 2,4-dihlorfenoksietiķskābi (2,4-D) un citiem radniecīgiem fenoksiherbicīdiem, un proteīnu PAT, kas piešķir toleranci pret glufozinātamonija herbicīdiem.
               
            
                  c)
               
               
                  Marķējums
                  
                              1.
                           
                           
                              Attiecībā uz Regulas (EK) Nr. 1829/2003 13. panta 1. punktā un 25. panta 2. punktā un Regulas (EK) Nr. 1830/2003 4. panta 6. punktā noteiktajām marķēšanas prasībām “organisma nosaukums” ir “soja”.
                           
                        
                              2.
                           
                           
                              Marķējumā un pavaddokumentos, kas doti līdzi produktiem, kuri satur soju DAS-44406-6 vai no tās sastāv, izņemot pārtiku un pārtikas sastāvdaļas, iekļauj frāzi “nav paredzēts audzēšanai”.
                           
                        
            
                  d)
               
               
                  Detektēšanas metode
                  
                              1.
                           
                           
                              Notikumspecifiska kvantitatīva reāllaika metode, kuras pamatā ir polimerāzes ķēdes reakcija sojas DAS-44406-6 detektēšanai; detektēšanas metode ir validēta pēc vienas pazīmes notikuma, izmantojot no sojas DAS-44406-6 sēklām ekstrahētu genomisko DNS.
                           
                        
                              2.
                           
                           
                              Metode validēta ES references laboratorijā, kas izveidota saskaņā ar Regulu (EK) Nr. 1829/2003, un publicēta tīmekļvietnē http://gmo-crl.jrc.ec.europa.eu.
                           
                        
                              3.
                           
                           
                              Uzziņu materiāli: ERM®-BF436, kas pieejams Eiropas Komisijas Kopīgā pētniecības centra (JRC) tīmekļvietnē.
                           
                        
            
                  e)
               
               
                  Unikālais identifikators
                  DAS-444Ø6-6
               
            
                  f)
               
               
                  Informācija, kura jāsniedz saskaņā ar II pielikumu Kartahenas Protokolam par bioloģisko drošību, kas pievienots Konvencijai par bioloģisko daudzveidību
                  [Bioloģiskās drošības starpniecības centrs, identifikācijas numurs: pēc paziņošanas publicēts Kopienas ģenētiski modificētās pārtikas un barības reģistrā.]
               
            
                  g)
               
               
                  Nosacījumi vai ierobežojumi produktu laišanai tirgū, lietošanai vai darbībām ar tiem
                  Prasību nav.
               
            
                  h)
               
               
                  Vidiskās ietekmes monitoringa plāns
                  Direktīvas 2001/18/EK VII pielikumam atbilstošs vidiskās ietekmes [ietekmes uz vidi] monitoringa plāns.
                  [Saite: plāns publicēts Kopienas ģenētiski modificētās pārtikas un barības reģistrā.]
               
            
                  i)
               
               
                  Prasības attiecībā uz lietošanai pārtikā paredzētu produktu uzraudzību pēc to laišanas tirgū
                  Prasību nav.
               
            
         Piezīme. Laika gaitā saites uz attiecīgajiem dokumentiem var būt jāmaina. Šīs izmaiņas tiks publiskotas, atjauninot datus Kopienas ģenētiski modificētās pārtikas un barības reģistrā.